Document ID: 32013R0786

KOMISJONI MÄÄRUS (EL) nr 786/2013,
16. august 2013,
millega muudetakse Euroopa Parlamendi ja nõukogu määruse (EÜ) nr 853/2004 III lisa seoses lubatava jessotoksiinide piirväärtusega elusates kahepoolmelistes molluskites
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (1) eriti selle artikli 10 lõike 1 alapunkti d,
ning arvestades järgmist:
(1)
Määrusega (EÜ) nr 853/2004 on kehtestatud loomset päritolu toidu hügieeni erieeskirjad toidukäitlejatele. Kõnealuses määruses on sätestatud toidukäitlejate kohustus tagada, et inimtoiduks turule viidavad elusad kahepoolmelised molluskid ei sisalda teatavaid merelisi biotoksiine summaarsetes kogustes (mõõdetuna terves keres või mis tahes söödavates osades eraldi), mis ületavad kõnealuse määruse III lisa VII jao V peatüki punktis 2 sätestatud piirväärtusi. Kõnealuse peatüki punkti 2 alapunktiga d on kehtestatud jessotoksiinide piirväärtuseks 1 milligramm jessotoksiini ekvivalenti kilogrammi kohta.
(2)
Euroopa Toiduohutusameti (EFSA) teaduskomisjon, mis käsitleb toiduahelas olevaid saasteaineid, võttis komisjoni taotlusel 2008. aasta detsembris vastu arvamuse mereliste biotoksiinide (jessotoksiinide rühm) kohta karpides (2). Selle arvamuse kohaselt on ägeda mürgisuse uuringud näidanud, et jessotoksiinide suukaudsel manustamisel ei täheldatud letaalsust ega toksilisuse kliinilisi ilminguid. Lisaks jõudis EFSA järeldusele, et karbid ei tohiks sisaldada rohkem kui 3,75 milligrammi jessotoksiini ekvivalenti kilogrammi kohta. See tase on suurem kui praegune piirväärtus, mis on sätestatud määruse (EÜ) nr 853/2004 III lisa VII jao V peatüki punkti 2 alapunktis d.
(3)
1.-5. oktoobril 2012 toimunud CODEXi kala ja kalatoodete komitee 32. istungil kinnitati jessotoksiinide väljaarvamine rahvusvaheliselt kontrollitavate mereliste biotoksiinide nimekirjast.
(4)
EFSA arvamuse ja CODEXi kala ja kalatoodete komitee 32. istungi järelduste valguses on asjakohane suurendada praegust jessotoksiinide piirmäära 3,75 milligrammi jessotoksiini ekvivalendini kilogrammi kohta.
(5)
Seetõttu tuleks määruse (EÜ) nr 853/2004 III lisa vastavalt muuta.
(6)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 853/2004 III lisa VII jao V peatükis asendatakse punkti 2 alapunkt d järgmisega:
„d)
jessotoksiinide puhul 3,75 milligrammi jessotoksiini ekvivalenti kilogrammi kohta;”.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. august 2013

Labels: 0
17
20
6